240 bilister blev kontrolleret i otte timer lang razzia fredag, men nordjyderne havde været fornuftige nok til at lade bilen stå efter julefrokosten.

Nordjyllands Politi har gennemført en otte timer lang razzia fra fredag eftermiddag til lørdag nat, hvor betjente har stoppet bilister og blandt andet kontrolleret spritpromiller. I alt fem betjente og en læge var til stede, da politiet slog til oplyser vagtchef ved Nordjyllands Politi Karsten Højrup Kristensen i en pressemeddelelse. Kun en af de undersøgte bilister havde imidlertid en promille over den tilladte grænse på 0,5 promille. Bilisten blev sigtet for spirituskørsel og måtte en tur forbi en læge til udtagelse af en blodprøve. Samme konsekvens mødte en anden bilist, der blev sigtet for kørsel i narkopåvirket tilstand. Bilistens prøve i det såkaldte narkometer indikerede et forbudt stof, så også her måtte bilisten forbi lægen og afgive en blodprøve. Derudover sigtede politiet yderligere tyve bilister for forskellige lovovertrædelser. 17 fik en bøde for overtrædelse af færdselsloven og tre for kørsel uden kørekort